FI Euroopan unionin virallinen lehti C 82/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 82/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”CAPOCOLLO DI CALABRIA”

EY-nro: IT-PDO-0217-1570–19.10.2011

SMM ( ) SAN ( X )

1. Eritelmän kohta (kohdat), jota (joita) muutos koskee

—

☐

—

☒

—

☐

—

☒

—

☒

—

☐

—

☒

—

☐

—

☐

2. Muutoksen (muutosten) tyyppi

—

☐

—

☒

—

☐

—

☐

3. Muutos (muutokset)

Tuotteen kuvaus

— poistetaan viittaus käsin tapahtuvaan sitomiseen. Kohta mukautetaan kokonaisuudessaan vastaamaan muutosta, joka koskee sitomiseen käytettäviä erityyppisiä naruja.

— on haluttu täsmentää, että Capocollo di Calabrian väriominaisuudet johtuvat myös käytetyistä mausteista, kuten punaisesta maustepaprikasta ja chilipippurista.

Alkuperätodisteet

— eritelmän teksti on päivitetty niiden menettelyjen osalta, joita toimijoiden on noudatettava alkuperätodisteiden esittämisessä asetuksen (EU) N:o 1151/2012 säännösten mukaisesti.

Tuotantomenetelmä

— rotua, teurasikää ja painoa koskevat vaatimukset esitetään selkeämmin eriteltyinä; sallittuihin geneettisiin tyyppeihin lisätään kotoperäinen apulialais-kalabrialainen rotu (Apulo-Calabrese), jonka erityispiirre on musta väritys. Rodun jalostusrekisteri on kehitetty Apulian ja Calabrian alueilla perinteisesti esiintyneen kotoperäisen populaation ominaisuuksien perusteella; duroc-rotu lisätään sallittuihin geneettisiin tyyppeihin sen laajan levinneisyyden vuoksi sikojen alkuperäalueella; lisäksi yksilöidään täsmällisesti rodut, jotka on ehdottomasti kielletty lihajalosteiden tuotantoon kelpaavien painavien sikojen tuotantoon soveltumattomina;

— sikojen tunnistamista varten lisätään mahdollisuus korvata nykyisessä eritelmässä mainittu merkki sikojen kinkkuun tehdyllä tatuoinnilla, josta käy ilmi sian synnyintilan tunnistekoodi;

— täsmennetään selkeästi vaatimus proteiinin esiintymisestä eläinten rehussa;

— liemirehun käsitteen merkitys esitetään selkeämmin;

— käytettävät ainesosat esitetään selkeämmin korjaamalla seuraava nykyiseen tekstiin sisältyvä ilmeinen laadintavirhe: ”punainen paprika voimassa olevan lainsäädännön mukaisesti”. Vaikuttaa ilmiselvältä, että ilmaisun ”paprika” jälkeen on vahingossa jäänyt lisäämättä loppuosa ”voimassa olevan lainsäädännön mukaisesti hyväksyttyjä ainesosia ja lisäaineita” koskevasta tekstistä. Muutoksella määritellään asianmukaisemmin ilmaisu ”paprika” käyttämällä ilmaisua ”Capsicum L. -sukuun kuuluva chilipippuri/maustepaprika”. Nykyisessä tekstissä ilmoittamattomien luonnollisten ainesosien eksplisiittinen lisääminen vastaa alkuperäalueen perinteisiä käytäntöjä;

— sallitut lisäaineet esitetään yksityiskohtaisessa luettelossa. Kyseisten lisäaineiden käytön ansiosta voidaan välttää tuotteelle haitallisten mikrobiprosessien esiintyminen, edistää tuotteelle tunnusomaista hidasta raakakypsymisprosessia ja suojata Capocollo di Calabrian erityisominaisuudet ei-toivotun käymisen aiheuttamalta laadun heikkenemiseltä;

— suolauksen enimmäiskestoaika nostetaan 8 päivästä 14 päivään, jotta voidaan ottaa täsmällisemmin huomioon tuotteelle ominainen perinteinen jalostusmenetelmä;

— poistetaan rajoitus, jonka mukaan sitomiseen saa käyttää yksinomaan luonnonkuiduista valmistettua narua; tämä antaa tuottajille mahdollisuuden käyttää joustavaa narua, mikä helpottaa tuotteen sitomista ja jalostustoimia;

— lisätään tunnusomaisten säleiden käyttö pituussuunnassa capocolloa sidottaessa; tämänkaltainen sitomistapa on perinteinen käytäntö Calabrian alueella;

— lisätään suolaus suolavedessä. Se on vanha perinteinen menetelmä, jolla varmistetaan tuotteen laatuominaisuudet;

— jatkojalostettavaksi tarkoitetun tuoreen sianniskan (capocollo) painoa nostetaan yhdellä kilogrammalla. Tämä on perusteltua, koska liha on peräisin painavista sioista;

— täsmennetään, että 100 päivää on perinteisen jalostusmenetelmän mukainen raakakypsytyksen vähimmäiskestoaika.

Merkinnät

— lisätään SAN-tuotteen ”Capocollo di Calabria” tunnus;

— lisätään mahdollisuus saattaa kokonainen, paloiksi leikattu tai viipaloitu tuote kulutukseen tyhjiöön tai suojakaasuun pakattuna. Tämä ei ole mukana nykyisessä eritelmässä, mutta muutos on tarpeen, jotta tuotteen aistinvaraisten ominaisuuksien varmistaminen voidaan sopeuttaa vastaamaan osto- ja kulutuskäyttäytymisessä tapahtunutta kehitystä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”CAPOCOLLO DI CALABRIA”

EY-nro: IT-PDO-0217-1570–19.10.2011

SMM ( ) SAN ( X )

1. Nimi

”Capocollo di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Capocollo di Calabria valmistetaan luuttomaksi leikatusta sian etuselästä ja niskasta, joka suolataan kuivalla suolalla tai suolavedessä. Tuoreen Capocollon paino on 3,5–5,5 kg.

Suolauksen jälkeen Capocollo kääritään luonnonkalvoon ja sidotaan narulla. Raakakypsytys kestää vähintään 100 päivää.

Ulkopinnan väri on voimakkuudeltaan vaihtelevan punertava tai punainen johtuen mustapippurin ja punaisen chilipippurin/maustepaprikan (Capsicum L.) käytöstä. Leikkauspinta on väriltään voimakkaan ruusunpunainen, ja siinä on sian etuselälle ominaisia rasvan muodostamia raitoja.

Hienostunut maku korostuu kypsymisen myötä; tuoksu on tuotteelle ominainen ja sopivan voimakas.

3.3 Raaka-aineet (ainoastaan jalostetut tuotteet)

Capocollo di Calabria on jalostettava Calabrian alueella kasvatettujen sikojen lihasta.

Jalostukseen ei hyväksytä karjujen tai emakoiden lihaa.

Geneettisesti sikojen on vastattava perinteisistä suurikokoisista roduista saadun italialaisen painavan sian tyypillisiä ominaisuuksia; tällaisia rotuja ovat

— apulialais-kalabrialainen (Apulo-Calabrese);

— large white ja landrace italiana, jotka on merkitty Italian kantakirjaan, tai näihin rotuihin kuuluvien karjujen jälkeläiset;

— Italian kantakirjaan merkittyyn duroc-rotuun kuuluvien karjujen jälkeläiset;

— muihin rotuihin kuuluvien karjujen tai hybridikarjujen jälkeläiset, edellyttäen että kyseiset joko Italiassa tai muualla syntyneet karjut ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Sitä vastoin tuotantoon ei hyväksytä

— ominaisuuksiltaan edellä mainituista sioista täysin poikkeavia sikoja ja erityisesti sellaisia, joilla on stressille altistava geeni (PSS);

— puhdasrotuisia landrace belga-, hampshire-, pietrain- ja spot-rotuihin kuuluvia eläimiä.

Teurastettavan erän sikojen keskimääräisen painon on oltava vähintään 140 kg.

3.4 Rehu (ainoastaan eläinperäiset tuotteet)

Sikojen rehun on koostuttava rehuseoksista, joihin on lisätty ohraa, härkäpapua, maissia, tammenterhoja tai kahvihernettä vähintään 50 prosenttia. Ravinnoksi ei saa käyttää maniokkia tai perunaa eikä sivutuotteita, jotka saattaisivat antaa lihalle ja rasvalle ei-toivottua makua tai hajua.

Tiiviimmän lihan tuottamiseksi liemirehun käyttö lihotusruokinnassa on kielletty. Liemirehulla tarkoitetaan maidonjalostuksesta saatuja sivutuotteita.

Vähintään kahden teurastusta edeltävän kuukauden aikana ravinnossa on korostettava proteiinin merkitystä, minkä vuoksi rehun proteiinipitoisuuden on oltava vähintään 12 prosenttia.

Rehun on oltava markkinatilanteen sallimissa rajoissa peräisin maantieteelliseltä tuotantoalueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Sikojen kasvatuksen ja teurastuksen, käytettävien lihapalojen valinnan, täytön, sitomisen ja raakakypsytyksen on tapahduttava Calabrian alueella.

3.6 Viipaloimista, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Suojatun alkuperänimityksen ”Capocollo di Calabria” nimi on merkittävä selkein lähtemättömin kirjaimin, jotka erottuvat selvästi kaikista muista tuotteeseen kiinnitetyssä etiketissä tai tunnistuskortissa taikka paloitellun tuotteen pakkauksessa olevissa päällysmerkinnöissä olevista maininnoista; välittömästi nimen jälkeen on merkittävä teksti ”Denominazione d’Origine Protetta” (suojattu alkuperänimitys).

Etiketissä on myös oltava SAN-tuotteen ”Capocollo di Calabria” tunnus, joka on kuvattu jäljempänä.

4. Maantieteellisen alueen tarkka rajaus

Capocollo di Calabria tuotetaan sen perinteisellä tuotantoalueella Calabriassa.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellinen tuotantoalue sijaitsee Italian eteläosassa, ja siellä vallitsee kuuma/lauhkea ilmasto, jossa satunnaiset sateet ajoittuvat talveen. Maasto on pääosin kukkulaista ja vuoristoista, mutta koska alue on niemimaa, siellä on yli 800 km Tyrrhenan- ja Joonianmereen rajoittuvaa rannikkoa. Meren, kukkuloiden ja vuorten yhdistelmästä johtuen alueen ilmaston erityispiirteet ovat tyypillisesti välimerelliset.

Suotuisien ilmasto-olosuhteiden lisäksi on syytä mainita paikallisten toimijoiden aikojen kuluessa kerääntynyt taito valita jalostukseen sian etuselästä tietty painoltaan ja pituudeltaan merkittävä osa, joka leikataan luuttomaksi. Yksi perinteiseen tuotantomenetelmään liittyvä tekijä on myös mausteiden, kuten pippurin, maustepaprikan ja chilipippurin käyttö.

5.2 Tuotteen erityisyys

Capocollo di Calabria on tyypillinen raakakypsytetty calabrialainen lihajaloste. Sen erityispiirteitä ovat pitkä, vähintään 100 päivää kestävä raakakypsytysaika, lieriömäinen muoto ja voimakkuudeltaan vaihtelevan punertava tai punainen väri, joka johtuu erityisten aromiaineiden käytöstä. Leikattaessa Capocollo di Calabria on rakenteeltaan pehmeä, ja voimakkaan ruusunpunaisessa leikkauspinnassa on sian etuselälle ominaisia rasvan muodostamia raitoja.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Capocollo di Calabrian laatuominaisuudet riippuvat ympäristöolosuhteista sekä luonnollisista ja inhimillisistä tekijöistä.

Capocollo di Calabrian tuotantoalueen ympäristöolot johtuvat Etelä-Italian tyypillisestä ilmastosta. Satunnaiset sateet ajoittuvat pääosin talveen. Alueen maantieteellinen sijainti edistää myös ilman luonnollista vaihtumista ja lämpötilanvaihteluja, jotka vaikuttavat suotuisasti ihanteellisten olosuhteiden säilymiseen kypsytystiloissa.

Olennainen tekijä Capocollo di Calabrian valmistuksessa on toimijoiden lihapalojen valitsemiseen liittyvä kokemus. Toimijat valitsevat jalostettavaksi sian etuselästä erityisominaisuuksiltaan, kuten rasvapitoisuudeltaan juuri sopivan lihan, joka leikataan huolellisesti luuttomaksi. Oikeanlaisen rasvapitoisuuden ansiosta Capocollo di Calabria säilyy pehmeänä raakakypsytyksen aikana, ja sen ominaisuudet kehittyvät korkealaatuisiksi. Jalostuksessa käytetään edelleen myös luonnollisia mausteaineita (mustapippuri, chilipippuri), jotka vaikuttavat tuotteen aistinvaraisiin laatuominaisuuksiin.

Raaka-aineen, tuotteen ja nimityksen muodostama kokonaisuus on tiiviisti yhteydessä sosiaalis-taloudelliseen kehitykseen yksilöidyllä maantieteellisellä alueella, jolla erityiset tuotantoperinteet ja paikalliset käytännöt ovat kehittyneet. Erityisesti on syytä mainita kyseiselle alueelle tyypillisillä kasvituotteilla ruokituista italialaisista painavista sikakarjoista saadun raaka-aineen käyttö. Ilmastosta, rehusta ja inhimillisistä tekijöistä johtuen Capocollo di Calabria on näin ollen voimakkaasti sidoksissa maantieteelliseen tuotantoalueeseen.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta]

Italian hallitus on aloittanut kansallisen vastaväitemenettelyn julkaisemalla 25. heinäkuuta 2011Italian tasavallan virallisen lehden numerossa 171 ehdotuksen suojatun alkuperänimityksen ”Capocollo di Calabria” hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.